## Zaključak Hrvatske agencije za poštu i elektroničke komunikacije klasa: 344-01/09-01/965 od 21. kolovoza 2009.

### NN 108/2009 (11.9.2009.), Zaključak Hrvatske agencije za poštu i elektroničke komunikacije klasa: 344-01/09-01/965 od 21. kolovoza 2009.

108 11.09.2009 Zaključak Hrvatske agencije za poštu i elektroničke komunikacije klasa: 344-01/09-01/965 od 21. kolovoza 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2799

Temeljem članka 12. stavka 1. točke 6., članka 14. stavka 4., članka 15. stavka 1. točke 1., članka 30. stavka 5. Zakona o elektroničkim komunikacijama (»Narodne novine« 73/08; dalje u tekstu: ZEK) i članka 220. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom na zahtjev trgovačkog društva B.net Hrvatska d.o.o. za donošenjem odluke Vijeće Agencije iz članka 30. stavka 5. ZEK-a, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 21. kolovoza 2009. godine donijelo

ZAKLJUČAK

I. Nalaže se trgovačkom društvu HT-Hrvatske telekomunikacije d.d., Zagreb, Savska cesta 32 i trgovačkom društvu B.net Hrvatska d.o.o., Zagreb, Avenija Dubrovnik 16, da u roku od 30 dana od primitka ovog zaključka izrade i dostave Hrvatskoj agenciji za poštu i elektroničke komunikacije:

– izračun cijene zajedničkog korištenja elektroničke komunikacijske infrastrukture i povezane opreme temeljene na troškovima gradnje i održavanja elektroničke komunikacijske infrastrukture i povezane opreme, uz primjerenu stopu povrata na ulaganja, za sljedeće dimenzije cijevi: cijevi velikog promjera (vanjski promjer od 63 do 110 mm), cijevi PEHD 50 (vanjskog promjera 50 mm), cijevi malog promjera (vanjski promjer od 20 do 40 mm), mikrocijevi (vanjski promjer od 3 do 16 mm).

II. Ovaj zaključak će se objaviti u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Dana 9. lipnja 2009. godine Hrvatska agencija za poštu i elektroničke komunikacije (dalje u tekstu: HAKOM) zaprimila je zahtjev trgovačkog društva B.net kojim traži da HAKOM regulira visinu naknada koje infrastrukturni operatori naplaćuju operatorima korisnicima za zajedničko korištenje elektroničke komunikacijske infrastrukture. B.net smatra da cijene koje naplaćuju HT-Hrvatske telekomunikacije d.d. (dalje u tekstu: HT) i jedinice lokalne i područne samouprave nisu troškovno usmjerene te da bi HAKOM trebao prilikom određivanja visine naknada voditi računa o tome da visina naknade ne dovede do nerazmjerno visokog opterećenja operatora korisnika i na taj način dodatno ugrozi njihovo poslovanje.

Člankom 30. ZEK-a uređuje se zajedničko korištenje elektroničke komunikacijske infrastrukture i povezane opreme. Propisuje se obveza HAKOM-a da u ostvarivanju regulatornih načela i ciljeva iz članka 5. ZEK-a potiče zajedničko korištenje elektroničke komunikacijske infrastrukture i povezane opreme, osobito u svrhu zaštite ljudskog zdravlja, očuvanja okoliša, zaštite prostora, zaštite i očuvanja kulturnih dobara te nacionalne sigurnosti.

Infrastrukturni operator je ZEK-om definiran kao: pravna ili fizička osoba koja se koristi vlastitim nekretninama i/ili nekretninama drugih u svrhu građenja, održavanja, razvoja i korištenja elektroničke komunikacijske mreže i elektroničke komunikacijske infrastrukture i povezane opreme, ili koja je zasnovala pravo puta u skladu s ovim Zakonom, ili je obveznik davanja pristupa elektroničkoj komunikacijskoj infrastrukturi i povezanoj opremi na temelju analize mjerodavnog tržišta provedene u skladu s ovim Zakonom.

Stavkom 5. ovog članka taksativno se utvrđuju i obveze koje HAKOM svojom odlukom može odrediti infrastrukturnom operatoru:

– primjena načela nediskriminacije i odobravanja pristupa svim operatorima korisnicima uz jednake uvjete;

– primjena načela troškovne usmjerenosti na temelju troškova gradnje i održavanja elektroničke komunikacijske infrastrukture i povezane opreme, uz primjerenu stopu povrata na ulaganja;

– izradu i objavu standardne ponude pristupa i obvezu pregovaranja o pristupu s operatorima korisnicima.

Kada smatra da je to potrebno u svrhu ostvarivanja regulatornih načela i ciljeva iz članka 5. ZEK-a, osobito promicanja tržišnog natjecanja u obavljanju djelatnosti elektroničkih komunikacijskih mreža i usluga te elektroničke komunikacijske infrastrukture i povezane opreme te promicanja interesa korisnika usluga, HAKOM može, u skladu s člankom 30. stavkom 5. ZEK-a, odrediti infrastrukturnim operatorima obvezu primjene načela troškovne usmjerenosti cijena na temelju troškova gradnje i održavanja elektroničke komunikacijske infrastrukture i povezane opreme, uz primjerenu stopu povrata na ulaganja. Ukoliko se utvrdi da su postojeće cijene koje naplaćuju infrastrukturni operatori previsoke, HAKOM može odrediti poštivanje načela troškovne usmjerenosti cijena s ciljem da svi načini povrata troškova i metodologije izračuna cijena, koje će se odrediti operatorima, budu usmjerene na promicanje djelotvornosti i održivog tržišnog natjecanja.

Slijedom navedenog, a kako bi se utvrdilo je li cijena koju infrastrukturni operatori kojima je HAKOM izdao potvrde o pravu puta – HT i B.net naplaćuju drugim operatorima troškovno usmjerena, Vijeće Agencije je temeljem članka 12. stavka 1. točke 6., članka 15. stavka 1. točke 1., članka 30. stavka 5. ZEK-a i članka 220. ZUP-a pokrenulo ovaj upravni postupak i odlučilo kao u točki I. U daljnjem tijeku postupka HAKOM će utvrditi potrebu za dodatnim traženjem podataka o izračunu cijena zajedničkog korištenja elektroničke komunikacijske infrastrukture od drugih infrastrukturnih operatora.

Sukladno članku 14. stavku 4. ZEK-a, Vijeće Agencije odlučilo je kao u točki II. izreke ovog zaključka te će se isto objaviti u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/965

Urbroj: 376-04-09-01

Zagreb, 21. kolovoza 2009.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 108/2009-2799